題藴忠上人歙硯
作者：强至
朝代：宋

paragraphs: 山僧有硯名龍尾，此石來從歙溪水。
通明直可照髮毛，瑩滑不容安手指。
案上長疑片月生，匣中自有浮雲起。
蒼然顔色涵秋波，不學端州誇嫩紫。
溪匠琢爲寒瓦形，如從銅雀初飄零。
只仍故狀不復改，獨有亂點生繁星。
高閑上人妙書札，什襲藏來時一發。
拂開輕霧磨烟煤，揮灑霜毫冰紙滑。
咄嗟此硯何爲哉，世上別有潤色材。
胡不往焉與徘徊，日濡大筆把詔裁，無久滯此空塵埃。